Miwa mung hpaji lam na zen kung masha
鲁班的故事
时间:2015-01-29 18:32:21 来源:德宏团结报
Lu Ban: Lak sama ninghkring
◆Shi a pra sa labau
Lu Ban, bosang mying Gung, shaga mying Shu, Gung Shu Zi, Lu Ban mung nga ma ai, Lugo Aru Arat masha (Ya na Shandung Hkyubu masha, Shandung Htinchyu masha mung nga ma ai), Chunhkyu Aru Arat Jan-go Aru Arat laman Lugo Aru Arat na mying danhkung ai ta sama masha, htom prat na ta sama masha ni shi hpe “Jiwoi jiwa sara” Nga shagrau shamying ma ai. Shi go mungkan shaning shong 507 ning hta sa pra ai rai nga ai, mungkan shaning shong 444 ning hta si mat sai, Chunhkyu Aru Arat htum wa do hte Jan-go Aru Arat hpang wa ai ten na masha rai nga ai.
Lu Ban go lak sama hpaji nta ko sa nga pra ai masha rai nga ai, no gaji ko nna shi go nta masha a hpang hkan nna dum nta re grai galo lai wa lom sai hte maren, yet yet nna lak sama hpaji sharin chye la nna, hkumtsup ai machyim ni mahkong ton lu sai. Chunhkyu Aru Arat hte Jan-go Aru Arat majan gasat hkat ai ten hta, hpong shingra shukshak nna lak sama hpaji masha ni madu a ta hpaji la shapro na ginjang grai lo nga ai. Dai majo, Lu Ban go jak rai, hpun rai, ta sama rai re ni hta nnan hpan shalat ton ai rai ni tsomra lo nga ai. Ga shadon shi hpan shalat ai mago mahkret,medu,htuibau,lunbu re ni rai nna,hpong shingra galo shapro shadang grai lu shatso la sai.
◆Galu gaba wa ai maumui
Sharin achyin lam hta go shakut she madung rai nga ai
Chunhkyu Aru Arat htum wa ai ten hta, Lugya wan ngu ai shara ko ta sama hpaji hkrak dik ai masha langai nga u ai, masha dai go Lu Ban a gawa nan rai nga ai.
Lu Ban go no gaji ko nna grai shakut ai masha re majo, hpaji gan sharin la na matu grai lawan dik nga ai. Gawa sadek gaba langai galo jang, shi mung sadek gaji langai hkan galo, gawa lahkum gaba langai galo jang, shi mung lahkum gaji langai hkan galo rai u ai. Asak 10 ning sha no du yang, Lu Ban hpa galo yang hpa ro ro re chye galo shapro nga ai. Dai zon re hpe ganu gawa grai yu gabu ma ai hta n-ga, htingbu htingpyen ni mung grai shakon ma ai.
Shing rai, htingbu masha langai gawa hpe: “Lu Ban ndai daram laram ai wa, na a hpang hkan shangun nna garum shingtau ma di woi hkom yang, shi a ta sama hpaji pyi grau chye la na wa!” Nga abok tsunu ai.
Gawa loi hkring mi myit yu nna: “Nye a ta sama hpaji shi hpe ndep ai, dai majo shi shinggan de pru hkom nna sara gaba ni ko she sa sharin u ga.” Nga htan u ai.
Lu Ban sak 12 ning du ai dai shaning na lani mi hta, gawa gumra langai dun shapro ton, gumhpro makai mi la ya rai nna, Lu Ban hpe:“Ma e, wa prat do mi pu ba yang, gumhpro loi lu mahkong ton nga ai. Nang ndai hpe lam shabrai di nna, gumra jon nhtom Chyung-nan shan de sa nna, dai shara na lak sama sara gaba ni ko ta sama hpaji sa sharin la su!” Nga tsun u ai.
Hpang shani, shi go hpun nba re ni hkyem gun nna, gumra jon kau rai, matut manoi aten 99 ya ting hkom kau u ai. Shi go bum gaba 99 hpe tot kau, hka gaba 99 hpe rap kau rai yang she Chyung-nan shan ko sa hkom du nga ai. Shi bum pungding ko wa lung du ai hte, shingngu nta masum hpe wa mu hkrup sai. Shing rai, shi chyinghka ahtu hpo shang wa jang, ning wa re lang rai amyu myu ga ko shanut shanat rai to nga ai hpe wa mu nu ai. Bai nna nhku gata na ku ko go punghpro punglo re dingla langai yup nga nna, di gok gok ai go amu gung ai pyi hpang lam she rai nga ai. Dai zon re kumla hpe sa mu ai hte Lu Ban go: “Ndai go teng sha lak sama sara gaba raijosai.”Nga myit u ai.
Dai htom, Lu Ban lam mi go ga na lang rai re ni hpe hta lajang kau, lam mi go nhku gata asan aseng di ye jasan kau rai, sara gaba wa yup hprang wa na hpe la nga ai. Rai yang shi bungli dai ni ma hkra galo ngut kau tim, dingla dai yup nhprang shi nga ai.Jan lau shang wa du la nga jang she, jidui dingla dai yup rot nga ai. Shaloi Lu Ban tin shapun rai shi a shong ko hkom sa wa nna, ga ko hput di di rai:“Ngai go Lu Ban ngu ai re, nye a myit hta lak sama hpaji sha sharin la mayu ai, sara gaba nang ngai hpe na a sharin ma di woi la rit.”Nga hpyi lajin dat nu ai.
Dingla wa madat la ngut ai hte, n-gup she mahka hkra nsen aja awa nga manyi let: “Nang hpaji sharin la nna, nhpa wa di na re ta?” Nga san dat nu ai.
Lu Ban:“Mung shawa masha ni hpe mahkrai hkrai ya, dum nta galo ya na.”Nga tan u ai.
Dingla wa san san seng seng di lajang ton ai nhku gata hpe yu nna:“Nang go shakut chye ai ma re, dai majo ngai shawoi na hta lai nna nye a sharin ma di woi la na. Rai yang, ya nang ningwa, wukon, htuibau re ni no shong garang shatai ra nga ai.”Nga bungli galo shangun hpang wa sai.
Dingla wa ga tsun ngut ai hte, Lu Ban longta shalun kau rai, ningwa wukon re garang bang wa nu ai. Shi go shani shana n hkring n sa rai, matut manoi sanit ya sanit na shakut yang she ningwa, htuibau, wukon dai ni garang shatai ma lu nga ai.
Dai htom sara wa bai tsun ai:“Nang le chyinghka lam shong na hpun gaba hpe no bai sa ret galau kau u.”Nga mu lit bai ap ya u ai.
Lu Ban hpun dai hpe sa yu dat yang, hpun dai gaba dik nga ai, marai lahkong ahpum tim pyi n hkap ai hta n-ga, hpun ningdung go lawu hpe pyi achyo hkra na zon rai galu dik nga ai. Raitim shi go myit ndo ai sha, hpun hpang makau ko dung nga nna ret hpang wa nu ai, matut manoi aten 12 ya 12 na ret jang she, hpun dai hpe lu ret galau nga ai.
Hpun dai ret galau ton ai hpang sara wa:“Nang hpun ndai hpe nta ngau langai mi grai manyen tsom hkra hprang shapro dat u.” Nga mu lit bai ap ya sai.
Lu Ban ningwa hpai lang rai, Matut manoi aten 12 ya 12 na bai sa hprang shakut jang, manyen tsom ai hta n-ga din pri tsom dik ai nta ngau langai hprang ngut ton sai.
Shaloi, sara wa bai tsun ai: “Ngau dai ko ahku 2400 tok wo nn, 600 go din din re, 600 go jut mali re, 600 go pyet pyet re, 600 go jut masum re.”Nga mu lit bai hparan ap ya nu ai.
Lu Ban matut manoi aten 12 ya 12 na, hpun hkyep hte mang rai bai tok shakut sa wa jang she, saqra ysun ai hte hkrak tup re ahku 2400 ma hkra tok wo ngut da sai.
Mu bungli dai ni galo ngut ai htom, sara shi hpe tsun ai: “Gaja dik sai, n hpa mung nang hpe n lu shayak sai, nang go gaja dik ai lak sama hpaji masha nan byin lu sai.”
Ga tsun ngut ai hte, shi go Lu Ban hpe sinna maga na nta ko woi sa u ai. Nhku gata ko rung rai hkrang amyu myu ton shajang da nga ai, ga shadon hkrang amyu myu re nta, mahkrai, gongngu, saboi, lahkum, sadek re galo sama grai tsom ai rung rai ni hpe sa mu nna, Lu Ban myi maka pyi ka mat sai.
Yu nga ninglen sara:“Nang rung rai hkrang ndai ni hpe langai hte langai di hpra kau nhtom, langai hte langai di bai shachyo ton u.”Nga tsun da nna, shingga de pru mat wa nu ai.
Ndum shamyi aten masum ning lai mat wa sai hte maren, Lu Ban a myit hta mung rung rai hkrang ndai ni ganing di galo ai lam hpe yong matsing chye la sai. Sara wa Lu Ban marai rong nrong chyam yu na matu, rung rai hkrang dai ni yong galang ta nat gamong kau nna, Lu Ban hpe bai gahtap galo shapro shangun u ai. Lu Ban myit pyi gade n myit sumru ra ai, aten gade ya nrai yang rung rai hkrang dai ni yong bai galo shapro ton lu sai. Sara wa shi a sharin ma a magam nsi hpe grai yu gabu nna:“Nye a hpaji nang yong sharin la ma sai, ya go hpong shingra ko ta-tut nan sa galo na sha ra sai. Nang daini jang bum yu nu.”Nga ahko ahkang jo sai.
Shing rai, Lu Ban go chyeju madu sara hpe marit myiprui hte hka kau da nna, hpong shingra ko mungchying sha ni hpe mahkrai hkrai ya, gongngu nta re galo ya rai nga hkom mat wa nu ai.
●Laksan ninghkring ni tsun ai:
“Chye ningchyang go shakut nna she byin lu ai”da, Lu Ban a sara go myit hpaji ladat grai do nna, Lu Ban a hpaji shakut lam hpe shaman shakyang ya re majo, shi lak sama hpaji sharin achyin shakut sa wa na npot nhpang shangang shakang ton ya lu nga ai. Masha a bo nu zen n zen go nnan pra sa ai ko nna hkan nga ai, rai yang shakut lam go nang nga gaba wa ai laman na mu lam rai nga ai, dai hta n-ga madu shakut n shakut go bo nu grai n grai hta grau ahkyak dik nga ai.
Ya yang, lo malong masha ni go madu hkum n shakut ai, alutsu sha bungli ong dang na hku nga grai myit mada ma ai. Ndai zon re masha go madu shakut ronlai nrong ai mabyin masa hpe shadan shapro dan ai hte maren, shi a nga sa lam hta mung n hpa bungli mung nlu shabyin tai na chyalu sha rai nga ai. Dai majo, ma hpe sharin shapan sa wa ai shaloi, ganu gawa ni ma a shakut ronlai hpe shaman shakyang shagrang sa wa ya ra ai.
●Dinghku gata sharin shapan nyan hpaji:
Lu Ban galu gaba wa ai maumui ko nna, anhte lawu na lam ni myit shapro lu ga ai:
1. Ganu gawa ni ma a shakut myit jasat jasa lam hpe shaman shakyang ya ra ai. Mayu e, ganu gawa ni ma hpe mying prong ai masha ni a hpaji sharin achyin shakut sa wa ai maumui ni lo lo hkai dan ai hta n-ga, ma ni hpe shakut lam hte seng ai ga chyum ni lo lo hti shangun rai na. Ga shadon “Ali ahti re u shong pyen ai”re ga chyum re ni.
2. Ganu gawa ni ma hpe mu bungli lo lo galo, tsora myit hte mu bungli galo ra ai ngu sharin shaga ra ai. Mu bungli galo yang ma a shakut lam shaman shakyang sa wa ai ladat gaja langai rai nga ai. Nga sat nga sa lam hta, ganu gawa ni ma hpe madu dang lu ai mu re galo shangun ra ai. Ga shadon nhku gata na sanseng lam, shat hka-wan gashin re ni.
●Galu gaba wa lam na myit lu lam:
“Shakut yang she bo nu n zen ai lam hpe lu gapa kau ai”,bungli ong dang ai masha go bo nu zen dik ai hkrai n rai nga ai, rai yang shi go shakut shaja dik ai masha langai rai chyalu sha rai nga ai. Dai majo, ma hpe loi n hkring ai hpaji sharin achyin lam, nga sat nga sa lam hta shakut ra ai ngu shadum jahprang n-gun jo ra nga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hant zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn